รัฐมนตรีว่าการกระทรวงยุติธรรม ยืนยัน การใช้ประโยชน์ของกัญชาในประเทศไทย เป็นไปตามหลักสากล
รัฐมนตรีว่าการกระทรวงยุติธรรม ยืนยัน การใช้ประโยชน์ของกัญชาในประเทศไทย เป็นไปตามหลักสากล โดยรัฐบาลได้กำหนดแนวทางการใช้ และควบคุมอย่างเข้มงวดในทุกขั้นตอนนายสมศักดิ์ เทพสุทิน รัฐมนตรีว่าการกระทรวงยุติธรรม ยืนยันถึงแนวทางการใช้กัญชาในประเทศไทย ว่า มีการปฏิบัติภายใต้อนุสัญญาเดี่ยวว่าด้วยยาเสพติดให้โทษ ค.ศ. 1961 แก้ไขโดยพิธีสาร ค.ศ. 1972 และอนุสัญญาว่าด้วยวัตถุออกฤทธิ์ต่อจิตและประสาท ค.ศ. 1971 ซึ่งยินยอมให้ใช้กัญชาทางการแพทย์ หรือวิทยาศาสตร์ได้ แต่ต้องอยู่ภายใต้ข้อกำหนดของรัฐบาล ที่ต้องคำนึงถึงความปลอดภัยต่อสุขภาพ และการป้องกันการรั่วไหลไปยังตลาดมืด เพื่อให้มั่นใจว่า ตลาดกัญชาของรัฐนั้น ๆ จะไม่เกินความต้องการใช้ทางการแพทย์และทางวิทยาศาสตร์ ซึ่งในส่งของประเทศไทย มีคณะกรรมการการควบคุมยาเสพติดระหว่างประเทศ เป็นหน่วยงาน กำกับดูแลการปฏิบัติให้เป็นไปตามบทบัญญัติของอนุสัญญาฯ ซึ่งประเทศภาคีสมาชิก จะต้องรายงานให้ทราบเกี่ยวกับการดำเนินการป้องกันและปราบปรามยาเสพติด และวัตถุออกฤทธิ์ต่อจิตและประสาทที่ผิดกฎหมาย     รัฐมนตรีว่าการยุติธรรม ยังให้ข้อมูลถึงการขออนุญาตปลูกกัญชา ว่า จะต้องเป็นผู้มีคุณสมบัติตามที่กฎหมายกำหนด ได้แก่ หน่วยงานของรัฐ ที่มีหน้าที่ศึกษาวิจัย จัดการเรียนการสอน หรือให้บริการทางการแพทย์ เภสัชศาสตร์ วิทยาศาสตร์ หรือเกษตรศาสตร์ รวมทั้ง หน่วยงานของรัฐ ที่มีหน้าที่ในการป้องกัน ปราบปราม และแก้ไขปัญหายาเสพติด หรือสภากาชาดไทย ตลอดจน สถาบันอุดมศึกษาเอกชน ที่มีการเรียนการสอนและวิจัยทางการแพทย์หรือเภสัชศาสตร์ และเกษตรกรที่รวมกลุ่มเป็นวิสาหกิจชุมชน วิสาหกิจเพื่อสังคม หรือสหกรณ์การเกษตร จากนั้น จะต้องยื่นขออนุญาต ที่สำนักงานคณะกรรมการอาหารและยา หรือ สาธารณสุขจังหวัด เมื่อได้รับอนุญาต ต้องจัดทำโครงการ ระบุสถานที่เพาะปลูก ปริมาณการปลูกที่สอดคล้องกับแผนการผลิต แผนการจำหน่าย และแผนการใช้ประโยชน์ รวมถึง มาตรการรักษาความปลอดภัย เพื่อป้องกันการรั่วไหลของกัญชา // ส่วนผู้ป่วยที่มีความประสงค์ใช้กัญชาเพื่อรักษาโรค ขณะนี้ มีสถานพยาบาลทั่วประเทศ ที่มียากัญชาที่มีคุณภาพ มาตรฐาน และปลอดภัย ใช้ในทางการแพทย์อย่างเพียงพอ มีการกระจายยาทั่วถึง และเป็นระบบ เพื่อให้การรักษาที่มีสิทธิภาพสูงสุด